Likumprojekts

**Grozījums likumā "Par maternitātes un slimības apdrošināšanu"**

Izdarīt likumā "Par maternitātes un slimības apdrošināšanu" (Latvijas Republikas Saeimas un Ministru Kabineta Ziņotājs, 1996, 1., 4. nr.; 1998, 15. nr.; 2001, 1. nr.; 2002, 22. nr.; 2003, 2., 23. nr.; 2004, 5. nr.; 2005, 2. nr.; 2007, 24. nr.; 2009, 2., 15. nr.; Latvijas Vēstnesis, 2009, 200. nr.; 2010, 201. nr.; 2011, 99., 202. nr.; 2012, 192. nr.; 2013, 191., 228. nr.; 2014, 225. nr.; 2015, 56., 248. nr.; 2016, 241., 255. nr.; 2017, 231. nr.; 2019, 123., 255A. nr.; 2020, 57B., 67B., 93B., 221A. nr.) šādu grozījumu:

Papildināt pārejas noteikumus ar 48., 49., 50., 51., 52. un 53. punktu šādā redakcijā:

"48. Laikposmā no 2020. gada 2. decembra līdz 2020. gada 31. decembrim tiesības uz vienreizēju slimības palīdzības pabalstu par 14 kalendāra dienām ir šādai sociāli apdrošinātai personai:

1. vienam no bērna vecākiem (vienam no adoptētājiem, kura aprūpē un uzraudzībā pirms adopcijas apstiprināšanas tiesā ar bāriņtiesas lēmumu nodots adoptējamais bērns, audžuģimenes loceklim, kurš noslēdzis līgumu ar pašvaldību, aizbildnim vai citai personai, kura saskaņā ar bāriņtiesas lēmumu bērnu faktiski kopj un audzina), ja šī persona nevar strādāt attālināti un aprūpējamais bērns ir vecumā līdz 10 gadiem (ieskaitot) vai bērns ar invaliditāti līdz 18 gadu vecumam un ja bērns ar Covid-19 infekciju saistīto apstākļu dēļ nedrīkst apmeklēt pirmsskolas izglītības iestādi vai mācības vispārējās izglītības programmā notiek attālināti;
2. personai, kas ir atbalsta persona personai ar invaliditāti no 18 gadu vecuma, kurai pašvaldība piešķīrusi dienas aprūpes centra vai dienas centra pakalpojumu un kura ar Covid-19 infekciju saistīto apstākļu dēļ nedrīkst apmeklēt dienas aprūpes centru.

49. Laikposmā no 2021. gada 1. janvāra līdz 2021. gada 30. jūnijam šo pārejas noteikumu 48. punktā minētajām personām ir tiesības uz vienreizēju slimības palīdzības pabalstu par 14 kalendāra dienām.

50. Šo pārejas noteikumu 48. un 49. punktā minēto slimības palīdzības pabalstu izmaksā 60 % apmērā, ievērojot šā likuma 31. pantā noteikto kārtību. Slimības palīdzības pabalstu neizmaksā, ja persona ir nodarbināta vai veic saimniecisko darbību un gūst ienākumus vai personai piešķirts slimības pabalsts, vecāku pabalsts, maternitātes pabalsts, paternitātes pabalsts vai atbalsts dīkstāvē.

51. Lai saņemtu vienreizējo slimības palīdzības pabalstu, persona iesniedz Valsts sociālās apdrošināšanas aģentūrā iesniegumu un darba devēja apliecinājumu, ka persona nevar strādāt attālināti, kā arī:

1) šo pārejas noteikumu 48. punkta 1. apakšpunktā minētā persona – izglītības iestādes izziņu par bērna pirmsskolas izglītības grupas vai iestādes atrašanos karantīnā vai mācību procesa organizēšanu attālināti;

2) šo pārejas noteikumu 48. punkta 2. apakšpunktā minētā persona – pašvaldības izziņu, ka personai ir piešķirts dienas aprūpes centra pakalpojums, un pašvaldības vai dienas aprūpes centra izziņu, ka ar Covid-19 infekciju saistīto apstākļu dēļ dienas aprūpes centra vai dienas centra pakalpojumi nav pieejami.

52. Vienreizējo slimības palīdzības pabalstu pieprasa 10 darbdienu laikā no dienas, kad karantīnas dēļ slēgta pirmsskolas izglītības grupa vai iestāde vai mācību process uzsākts attālināti, vai no dienas, kad dienas aprūpes centra vai dienas centra pakalpojumi nav pieejami.

53. Vienreizējo slimības palīdzības pabalstu finansē no valsts pamatbudžeta. No slimības palīdzības pabalsta neietur iedzīvotāju ienākuma nodokli un neveic valsts sociālās apdrošināšanas obligātās iemaksas."

Likums stājas spēkā 2020. gada 2. decembrī.

Labklājības ministre

R. Petraviča